Jose Callejon lest li jilgħab l-aħħar ġimgħat tal-kampjonat b'xejn L-attakkant Spanjol, Jose Callejon, qed joffri s-servizzi tiegħu lil Napoli mingħajr ħlas sal-aħħar ta' dan l-istaġun. Il-player ta' 33 sena kellem lill-club u qed joffri li ma jieħux ċenteżmu wieħed ta' dawn l-aħħar ġimgħat li fadal sa tmiem l-istaġun. Il-kuntratt ta' Callejon jiskadi fl-aħħar ta' dan ix-xahar u għad irid jiffirma ma' club ieħor għall-istaġun li ġej. Minkejja li huwa marbut biss mal-Partenopei sal-aħħar ta' dan l-istaġun, ix-xewqa ta' Callejon huwa li jtemm l-istaġun attwali anke jekk ma jitħallasx. Callejon ilu sa mis-sena 2013 mal-Partenopei u lagħab xejn inqas minn 338 partita magħhom filwaqt li skorja 62 goal.